Gandia celebra la Setmana Europea de la Mobilitat amb una àmplia programació d'activitats
19 setembre 2024

## Gandia celebra la Setmana Europea de la Mobilitat amb una àmplia programació d'activitats19 setembre 2024Última actualització: 19 setembre 2024

![](../gestion/img/ff8e38011cf179f739796b721aa086ae3b05d904750f63bd257b3179a18d2b15.JPG)  
  

Gandia ha iniciat hui els actes de la **Setmana Europea de la Mobilitat** que aquest any se celebra **del 19 al 25 de setembre**, i ho ha fet amb la lectura d'un manifest a càrrec d'integrants del Consell de la Infància i desplegant una pancarta commemorativa al balcó del'Ajuntament.  
  
L'acte ha comptat amb la presència de l'**alcalde de Gandia, José Manuel Prieto**; la **regidora delegada de Mobilitat, Lydia Morant**; l'**edil delegada d'Educació, Esther Sapena**, a més d'altres membres de la corporació municipal.  
  
La programació d'aquesta setmana té com a objectiu conscienciar els ciutadans per evitar l'ús irracional del cotxe, reduint-ne l'impacte al nostre entorn i promocionant accions a favor del transport públic i vehicles més sostenibles.

  
Tal com ha informat Morant, és una programació amb esdeveniments ja consolidats com el **parc d'educació viària** que se celebrarà aquest dissabte a la plaça del Prado de 10 a 14 hores. Els més menuts podran participar en jocs i dinàmiques per aprendre les bones pràctiques de circulació per a vianants i ciclistes. Els xiquets i xiquetes que superen els diferents reptes de mobilitat rebran un obsequi.

Ja dilluns serà el torn per a la **marxa per la mobilitat** que eixirà de la plaça Major a les 10 hores i on es podrà participar amb bicicleta o patinet. L'edil ha destacat que ja han confirmat la seua presència prop de 400 escolars de diferents centres educatius.

  
Dimarts 24 de setembre serà el torn per al **Plenari de la Mobilitat "Si jo fos alcalde/essa"**. En aquest acte, els escolars debatran sobre mobilitat sostenible i presentaran propostes als responsables municipals. _"Esperem que, com en edicions anteriors, presenten propostes interessants que puguem incorporar a les nostres accions de cara a aconseguir que Gandia siga coneguda com a exemple de la mobilitat sostenible"_, ha declarat la responsable de Mobilitat.  
  
La setmana d'activitats finalitzarà amb la quarta edició de la **Revolta Escolar** on la infància prendrà els carrers demanant amb els cartells dissenyats durant aquests dies, una ciutat sense vehicles contaminants. I on les diferents formes de mobilitat puguen coexistir.  
  
Per la seua banda, Sapena va mostrar la seua satisfacció per la implicació dels centres escolars en les polítiques que es desenvolupen al llarg de tot l'any de manera transversal. _"Aquesta setmana és especial perquè, gràcies els més menuts, aconseguim transmetre als més grans els missatges. Hem de tindre en compte que els moviments de cotxes més grans a Gandia es produeixen a les hores d'entrada i eixida dels centres escolars"_.  
  
**Finalment, Salvador Morant, Intendent de la Policia Local de Gandia**, ha informat que a partir de demà divendres i fins dimecres, els voltants dels centres escolars on no s'afecte de manera significativa al trànsit, romandran tancats durant l'entrada i eixida dels xiquets i xiquetes a l'escola en horari de 08.30 a 09.15 i de 12.30 a 13.15 hores. Paral·lelament, el dia **24 de setembre se celebra el Dia Muncial sense cotxes, raó per la qual l'Urbanet serà gratuït i el Centre Històric romandrà tancat de 08.00 a 20.00 hores** exceptuant els veïns.

  
_"Amb aquesta mesura pretenem que, sobre tots els pares i mares, vegen els beneficis de desplaçar-se a peu o amb mitjans no contaminants"_, ha finalitzat.

[Twittear](https://twitter.com/share)